b"\n_START_ARTICLE_\nTeatre d'avantguarda\n_START_PARAGRAPH_\nEl teatre d'avantguarda s\xc3\xb3n aquelles produccions teatrals que es van realitzar durant el per\xc3\xadode conegut com a avantguarda, al primer ter\xc3\xa7 del segle XX. Les avantguardes hist\xc3\xb2riques inclouen diferents estils com l'expressionisme, el futurisme, el dadaisme, el surrealisme o el constructivisme rus._NEWLINE_Un tret innovador \xc3\xa9s que fins aquest moment, en literatura, s'havia utilitzat el narrador omniscient, que ho sap tot, per\xc3\xb2 ara es pren consci\xc3\xa8ncia de la individualitat dels personatges i apareix el jo de cadascun d'ells, \xc3\xbanic i subjectiu, com a mostra que no hi ha una veritat absoluta._NEWLINE_Un fet cabdal \xc3\xa9s l'estrena d'Ub\xc3\xba rei, d'Alfred Jarry, el 1896. L'obra no segueix els par\xc3\xa0metres estil\xc3\xadstics del segle XIX, per\xc3\xb2 \xc3\xa9s una pe\xc3\xa7a carregada de creativitat. Presenta f\xc3\xb3rmules absolutament innovadores d'utilitzaci\xc3\xb3 de la llengua, deformant-la i destruint qualsevol intent de seriositat. Ub\xc3\xba ser\xc3\xa0 una figura reivindicada per futuristes, surrealistes i dadaistes.\n_START_SECTION_\nContext pol\xc3\xadtic i social\n_START_PARAGRAPH_\nA l'inici del segle XX, una etapa en qu\xc3\xa8 es capgirar\xc3\xa0 la manera d'entendre el m\xc3\xb3n, apareixen noves idees i actituds, absolutament impensables en l'horitz\xc3\xb3 mental de la societat del segle anterior. Durant el segle XIX prevalien certes regles religioses, pol\xc3\xadtiques, socials o cient\xc3\xadfiques que es comencen a relativitzar gr\xc3\xa0cies a intel\xc2\xb7lectuals com Nietzsche, Baudelaire, Rimbaud, Dostoievski, Einstein o Freud. Les seves obres i els seus descobriments ajudaran a establir moltes de les bases de l'esperit del segle XX._NEWLINE_Aquesta nova manera de pensar vindr\xc3\xa0 marcada social i pol\xc3\xadticament per la cat\xc3\xa0strofe pol\xc3\xadtica i humana que representa la Segona Guerra Mundial. Nous sistemes pol\xc3\xadtics (capitalisme, comunisme, dictadura, democr\xc3\xa0cia, anarquia...) lluiten per substituir els antics sistemes feudals mon\xc3\xa0rquics. Socialment tamb\xc3\xa9 pel desenvolupament de la ind\xc3\xbastria i la tecnologia: autom\xc3\xb2bils, cinema i especialment la m\xc3\xa0quina de vapor que d\xc3\xb3na lloc a l'aparici\xc3\xb3 del proletariat com a nova classe social._NEWLINE_El tombant de segle \xc3\xa9s un per\xc3\xadode en qu\xc3\xa8 les persones s'atreveixen a explorar la pr\xc3\xb2pia exist\xc3\xa8ncia i a construir-se el seu propi estil de vida i el seu esquema de creences, al marge del que dicta la norma.\n_START_SECTION_\nA Catalunya\n_START_PARAGRAPH_\nEntre els anys 1916 i 1924, Catalunya rep la influ\xc3\xa8ncia del dadaisme, el futurisme i el cubisme. En aquest context, Salvat-Papasseit publica tota la seva obra i Josep Vicen\xc3\xa7 Foix, Joaquim Folguera i Josep Maria Junoy escriuen els seus primers textos. El 1923 apareix el Grup de Sabadell, format per Joan Oliver, Francesc Trabal i Josep Carner, entre d'altres._NEWLINE_L'any 1926, amb la revista L'Amic de les Arts, s'introdueix el surrealisme franc\xc3\xa8s al nostre pa\xc3\xads i uns anys m\xc3\xa9s tard, Salvador Dal\xc3\xad, Sebasti\xc3\xa0 Gasch i Llu\xc3\xads Montany\xc3\xa0 publiquen el seu Manifest groc, o Manifest Antiart\xc3\xadstic Catal\xc3\xa0. En aquest moment apareixen tamb\xc3\xa9 alguns autors al marge dels moviments d'avantguarda, com Salvador Espriu o Lloren\xc3\xa7 Villalonga._NEWLINE_El 1927, el pintor Salvador Dal\xc3\xad s'inicia de la m\xc3\xa0 d'Adri\xc3\xa0 Gual i Margarida Xirgu en la creaci\xc3\xb3 de decorats, tasca que desenvolupar\xc3\xa0, de forma puntual i en paral\xc2\xb7lel a la seva producci\xc3\xb3 pict\xc3\xb2rica, fins a l'any 1961, amb una desena de muntatges diferents estrenats a Nova York, Detroit, Roma, Madrid, Londres i Ven\xc3\xa8cia._NEWLINE_Escen\xc3\xb2grafs vinculats amb l'avantguarda s\xc3\xb3n Ramon Batlle Gord\xc3\xb3 i \xc3\x80ngel Fern\xc3\xa1ndez Castanyer, fortament influ\xc3\xafts per l'expressionisme. Anys m\xc3\xa9s tard, durant la d\xc3\xa8cada dels quaranta i cinquanta, Artur Carbonell i Rafael Richard tamb\xc3\xa9 beuran d'aquest corrent."